  Анжелика Тихонова корреспондент Удмуртиысь П. И. Чайковский нимо операя но балетъя театрез Санкт-Петербургын Искусствоосъя «Золотой витязь» калыккуспо славян форумлэн валтӥсь данъетэныз пусйизы. Сое «Сказание о невидимом граде Китеже и деве Февронии» спектакль пуктэмзы понна сётӥзы, ивортӥз элькунысь лулчеберетъя министерстволэн пресс-службаез. Театрысь валтӥсь балетмейстерлэн Николай Маркеловлэн «ВКонтакте» мерлыко вотэсысь бамаз ивортэмезъя, форум туэ 12-тӥзэ ортчиз. Театрысь ӧнерчиосты валтӥсь данъетэн сяна, зарни дипломъёсын пусйизы Данъетъёс басьтӥзы: – Инна Галушко, театрлэн кивалтӥсез, Удмуртиысь лулчеберет удысысь дано ужась; – Николай Роготнев, театрлэн валтӥсь режиссёрез но спектакльлэн крезьгуръя кивалтӥсез, Удмуртиысь искусство удысысь дано ужась; – Николай Маркелов, театрысь валтӥсь балетмейстер, пуктӥсь режиссёрез, Удмуртиысь искусство удысысь дано ужась; – Наталья Меньшикова, театрысь солистка, калыккуспо конкурсъёслэн лауреатсы, Феврониялэсь партизэ быдэстӥсь. Министерстволэн пресс-службаез пусъе, та опера крезьгурез но пуштросэз ласянь туж шуг, соин ик сое шер пуктыло. Туннэ нуналлы дасям спектакльёс даслэсь ӧжыт лыдъясько. Пуштросаз татаро-монголъёс кузёяськон вакыт, отысь яркыт геройёс возьматэмын.  Тодэ вайытом, Йӧскалык театрысь артист Никита Михалковлэн театрысьтыз спектакльын валтӥсь воргорон ролез шудоз. Тегъёс: Лулчеберет Ижкар Удмуртия форум Операянобалетъятеатр данъетъёс  